Valse Facebook-Motlanthe vra omkoopgeldAdjunk president Kgalema Motlanthe Foto: GCIS ŉ Persoon wat hom as adjunk-president Kgalema Motlanthe op Facebook voordoen, probeer om deur ŉ foefie omkoopgeld van lede van die publiek te bekom. Thabo Masebe, Motlanthe se woordvoerder, het Vrydag gesê die bedrieër het iemand gevra om hom in Britse ponde te betaal om vir besighede en kontrakte te kwalifiseer. “Die valse Motlanthe het ŉ bedrag van £450 (sowat R7 200) van ŉ Facebook-vriend gevra om by die slenter te baat,” het Masebe gesê. Die persoon aan wie die versoek gestuur is, het dit vreemd gevind en die presidensie gekontak om uit te vind of dit waar is. “Ons het aan hom meegedeel dat hy slegs met iemand kontak gemaak het wat hom as die adjunk-president voordoen.” Die valse profiel is by Facebook aangemeld, maar dit is nog nie duidelik hoe lank dit gaan neem voor die profiel verwyder gaan word nie. Masebe het gesê dit wil voorkom of die profiel onlangs geskep is, maar die valse “Motlanthe” het reeds meer as 5 000 vriende in twee weke gekry.